dr. Tóth András

Gyorsolvasás 28 nap alatt

Ekönyv

Efficenter

© Dr. Tóth András

Szerkesztő: Balogh-Czoller Andrea

Oktató portál fejlesztés: Kócs Szebasztián

Köszönet Ming-Czoller Ildikónak

Gyula bácsinak és Gyulának!

Minden jog fenntartva, beleértve a sokszorosítás,

a nyilvános előadás, a rádió- és tévéadás jogát,

az egyes fejezetekre is.

Kiadja: Efficenter

Első ebook kiadás 2024

ISBN 978-615-82262-8-8 (Ebub)

Figyelem!

A gyorsolvasás lényege – mint látni fogja – a látásszélesség növelő gyakorlatok. Ezért ehhez a könyvhöz készítettünk egy oktató portált, ahol ezt lehet hatékonyan gyakorolni mobilon vagy számítógépen.

Ezt a portált itt érheti el: oktatas.gyorsolvasas28napalatt.hu

Kérem naponta gyakoroljon, maximum 20 perc az egész!

Figyelem! Mivel a portál a nyomtatott változathoz készült, ezért a belépéshez, a regisztrációhoz tudnia kell, az eredeti könyvben a :

97 oldal 4. szó

magyarok

86 oldal 2. szó

csak

43 oldal 1. szó

szerint

Tartalom

1. NAP

2. NAP

3. NAP

4. NAP

6. NAP

7. NAP

8. NAP

9. NAP

10. NAP

11. NAP

13. NAP

14. NAP

15. NAP

16. NAP

17. NAP

18. NAP

19. NAP

20. NAP

21. NAP

22. NAP

23. NAP

24. NAP

25. NAP

26. NAP

27. NAP

28. NAP

Függelék

Teszt megoldások 1-14

Teszt megoldások 15-28

1. NAP

A könyv lényege

Mi az olvasás? Ez tipikusan olyan kérdés, amin kevesen gondolkodnak el, hiszen mindenki gyerekkorában tanult meg olvasni. Az olvasás igazából egy meglehetősen bonyolult folyamat. Ennek első fázisa, hogy felismerjük az egyes betűk, jelek vizuális alakját. Második lépésben ezeket betűkre, szavakra, szókapcsolatokra fordítja le az agyunk. Harmadik fázisban pedig az agyunk ennek az információnak egy részét megjegyzi. Ha hatékonyan meg akarunk tanulni felnőtt módon olvasni (ezt nevezem én gyorsolvasásnak), akkor új technikákat alkalmazva kell ezen a folyamaton végigmenni.

Miért olvasunk? Alapvetően több ok miatt olvashatunk. Az egyik a szórakozás. Egy nyaralásra élvezetes könyveket, krimiket viszünk, azokat azért olvassuk, hogy szórakoztasson bennünket. A klasszikus irodalmat (regényeket, novellákat) azért olvassuk, hogy ezeknek a művészi értékeiben gyönyörködjünk. Ezek esetében teljesen értelmetlen dolog a gyorsolvasás technikáját alkalmazni. Egészen más eset, amikor azért olvasunk, hogy tanuljunk. Munkánk során is rengeteget olvasunk: e-maileket, iratokat, leírásokat, utasításokat, ajánlatokat és még hosszan sorolhatnám. Mind tanulásnál, mind az iratfeldolgozásnál nagyon fontos, hogy gyors és hatékony legyen az olvasás.

A gyorsolvasás célja, hogy gyorsan olvassunk, majd ebből többet értsünk és jegyezzünk meg. Ehhez túl kell lépni a kisgyermekkorban tanult technikákon. Ugyanis a legtöbb ember pont úgy olvas, ahogy annak idején 7 éves korában.

A gyorsolvasás lényege: gyerekkorunkban szavanként tanulunk meg olvasni, szóról-szóra ugrik a szemünk. Gyakran még magunkban fel is olvassuk a szöveget. A gyorsolvasással a szemünk szócsoportonként nagyobbakat ugrik, így sokkal gyorsabban lehet megérteni a szöveget.

Ez egyszerűnek tűnik, de nem ennyire az. A klasszikus vicc szerint így szól az orvosprofesszor az orvostanhallgatókhoz: „A következő egy órában elmondom, hogyan kell kioperálni a vakbelet, ha semmi komplikáció sem lép fel. Majd a következő fél évben végigvesszük, hogy mit csináljunk, ha valami gond lenne.” Így az nagyon egyszerűnek tűnhet, hogy nagyobbakat ugorjon a szemünk a szövegben, de ezt bizony gyakorolni kell. Ebben a könyvben egy 28 napos gyakorlatsort talál, amelyeknek jelentős része a látásszélesség növelésére irányul, hogy nagyobb ugrásokkal tudjunk olvasni. Naponta körülbelül fél órányi gyakorlatot kell elvégezni.

Hogyan végezzük a látásszélesség növelő gyakorlatokat?

E ez egy hibrid könyv: ezzel egyben hozzáférést kap egy oktató portálhoz, ahol ezeket a látásszélesség növelő gyakorlatokat – amelyek a gyorsolvasás lényegét képezik – gyakorolhatja. Mobiltelefonon, tableten vagy számítógépen regisztráljon be az oktatas.gyorsolvasas28napalatt.hu címen (ennek menetéről a könyv legelején, 2. oldalán fontos információt talál). Olvassa el a használati utasítást és a napi látásszélességnövelő gyakorlatokat végezze a portálon sokkal egyszerűbben és gyorsabban!

Figyelem! A gyorsolvasás kulcsa, hogy a látásszélességünk nőjön. Ez a gyakorlat nagyon fontos, ezért sose hagyja ki! Még akkor sem, ha unalmasnak találja!

A következő gyakorlat, ami szintén minden nap elő fordul majd, az az olvasási gyakorlat. Itt mindig egy szöveget talál, amit el kell olvasnia és mérnie kell az időt. Ehhez szükség lesz egy másodpercmutatós- vagy stopperórára. Ez alapján a melléklet táblázatából kiolvashatja az olvasmány szószáma és az idő alapján, mennyi volt az olvasási sebessége. Ezt írja be az olvasmány alá minden nap.

Ugyanígy minden olvasmány elolvasása után talál egy tesztet. Ezzel azt lehet ellenőrizni, mennyit jegyzett meg az olvasottakból. A gyorsolvasásnak nem csak az az értelme, hogy gyorsabban olvassunk, hanem az is, hogy az olvasottakból minél többet megjegyezzünk. A tesztet úgy végezzük, hogy ne nézzük vissza a korábban olvasottakat. Ezt az eredményt is írjuk be a teszt után.

Rajta, regisztráljon az oldalon és álljon neki, és végezze el a gyakorlatokat!

Látásszélesség növelő gyakorlat

Olvasó gyakorlat - Fugu

A fugu japán szó jelentése folyami hal, mely a gömbhal nevét és a hal húsából készített ételt is jelenti. Az étel készítésére a gömbhalfélék közül felhasználják a Takifugu, a Lagocephalus és a Sphoeroides nemekbe tartozó fajokat. A gömbhal helyes elkészítése a szervezetében előfordulható halálos méreg miatt fokozott körültekintést és gyakorlott szakácsot igényel. Veszélyessége miatt az egyik legismertebb misztikus étke a japán konyhaművészetnek. Fogyasztói számára talán éppen e veszéllyel való játék, a felfokozott adrenalinszint és a halál lehetősége jelenti a gömbhal igazi élvezeti értékét.

Fogyasztásakor egyben biztos lehet a különleges gasztronómiai élvezetre vágyó, hogy nincs 100%-ban biztonságos fugu étek. Valójában ezért fogyasztják az egyébként méregdrágán kapható japán specialitást. A világon a legnagyobb fugufogyasztó, Japán évente 10 000 tonna körüli mennyiséget használ fel.

A fugut évszázadok óta fogyasztják, habár az igazi történelmi oka nem ismert. Erre bizonyítékként szolgál, hogy a feltárt korábbi évszázadok hulladékának elemzése során 2300 évvel ezelőtti csontokat is találtak.

Az első halálos mérgezést a 8. században jegyezték fel Simonoszeki városában. További történet is e városhoz kötődik, hiszen a 16. században ebben a városban vonták össze azokat a csapatokat, amelyekkel Korea meghódítására indultak volna. A katonák azonban megkóstolták a helyi specialitást, a fugut, és ez sokuk halálát okozta. Ez az esemény is hozzájárult ahhoz, hogy az egész országban tiltották étkezési célokra történő felhasználását.

A Tokugawa shogunátus (1603–1868) által betiltott fogyasztását a fővárosban, Edóban és a hatalmuk alatt lévő befolyási övezetben tudták érvényesíteni, azonban a hatalommal szembeni egyfajta szembenállásként és a bátorság deklarálására továbbra is megették. Az ország nyugati részein sokkal gyengébb volt a kormányzat, és könnyebb volt a halhoz hozzájutni, ezért különböző feldolgozási és főzési eljárásai ekkor fejlődtek ki.

A Meidzsi-restaurációt követő időszakban (1867–1912) tiltott volt az ország legtöbb területén, és testi épségük megóvása érdekében a tennóként tisztelt uralkodó család tagjainak különösképpen nem volt szabad fogyasztaniuk fugut. A gyakorlatban azonban szabályozás ide vagy oda, külön kultusz alakult ki körülötte, és a mai napig is mindig vannak bátor vállalkozók fogyasztására, annak ellenére, hogy évente tucatnyi halálos mérgezést okoz.

A legtöbb mérgezés az emberi tudatlanságnak tudható be, hiszen sok halász esik áldozatul elsősorban a szakszerűtlen feldolgozás miatt. A japán halászok egyik nevezetes éneke is arról szól szabad fordításban, hogy „szeretnék fugut enni és nem meghalni”. Van ellenpélda is, az egyik leghíresebb mérgezéses esetet Mitsugoro Bando híres kabukiszínész nevéhez kötik, aki egy elegáns étteremben evett a hal májából, mely hét órán belül végzett vele.

Szigorúan ajánlott figyelembe venni a japán Egészségügyi Minisztérium által kiadott szabályozást, melyben előírták, hogy fajtánként a gömbhalak mely részei fogyaszthatóak, mert különben hazardírozás és életveszélyes vállalkozás enni belőle.

Szigorú halászati korlátozások védik a gömbhal populációkat veszélyeztetettségük miatt. Halászata tavasszal az ívási időszakára esik, amikor befogják egyedeit a Csendes-óceánból és ketrecben tartják értékesítésükig.

A nagybani értékesítésének egyik legfőbb piaca Shimonoseki városban található. Az ára őszre jelentősen felkúszik, hiszen a legjobb időszak fogyasztására a hal, télire felhalmozott zsírtartalékai miatt. Mérgező hatása miatt elsősorban élve szállítják az éttermekbe és nagy tartályokban tárolják. Előkelő japán éttermekben szokás a vendégek részére is látható módon akváriumban közszemlére tenni őket.

Feldolgozott állapotában megtalálható még az erre kijelölt élelmiszerboltokban, de árusítása engedélyköteles és eredetigazolást is kell kapnia a vásárlónak. Nyilvános értékesítése szigorúan tiltott, bár japán nagyvárosokban borsos áron feketén is kereskednek vele.

1958 óta csak külön vizsgázott és ellenőrzött szakács készíthet nyilvános értékesítésre fugut. A vizsga letételéhez két-három év gyakorlat szükséges és a teszt során először írásban kell a feltett kérdésekre válaszolni. Sikeres kétórás írásbeli rész után gyakorlati vizsga keretében húsz perc alatt önállóan kell elkészíteni a belőle készült ételt, végül záró részként a szakács tanulónak enni is kell belőle. A vizsgákat általában az aspiránsok 35%-a tudja letenni, hiszen az elméleti és gyakorlati tudás mellett, komoly pszichikai felkészültséggel is kell rendelkeznie a vizsgázónak. Ez persze nem azt jelenti, hogy meghalnának a többiek, csak azt, hogy szigorú a vizsgáztatás rendszere és a legkisebb hiba esetén is megbuktatják a vizsgázót. Előkelő japán éttermekben ugyanis biztonságos a fugu szeletek fogyasztása, de ezt csak a szigorú előírásoknak és a mesterséges tenyésztésben elért sikereknek lehet betudni.

A hal tisztítása során először az uszonyait vágják le, majd eltávolítják azokat a szerveit, amelyek a mérget tartalmazzák. Ezek a szem, a bőr, a belek, a vesék, a petezsák és az ikra. A hal filézett fehér húsát megmossák, hajszálvékony szeletekre vágják. Értékesíteni vagy felhasználni a belsőséget és különösen a máját illegális, azonban mégis voltak már szerencsétlenül járt, tudatlan áldozatai.

A kidobott belsőséget és halnyesedéket fogyasztó baromfikról és a második világháborút követően hajléktalanokról is vált ismertté mérgezéses eset amiatt, hogy megették a felelőtlenül kidobott részeit, mely azután halálukat okozta. Ezeknek a mérgezésnek is köszönhető, hogy külön veszélyes hulladékként, zárható dobozban kell tárolni a hal fel nem használt részeit és ezeket el kell égetni.

Egy átlagos fuguhúsból készült étel 5 000 jen (10 e Ft) míg egy nyolcfogásos fugut is tartalmazó ételkülönlegesség ára 10 000 jen és 20 000 jen (20-50 e Ft) között mozoghat. A legdrágább tigrisfugu ára még ezeket is felülmúlhatja.

Szószám: 800      Idő:………..            Sebesség:………

A sebesség mérő táblázatot itt találja

Teszt – Fugu

1. Mennyi fugut fogyasztanak el évente Japánban?

1. 10.000 tonnát

2. 10.000 kilót

3. 1.000 kilót

2. Mennyire biztonságos a fugu fogyasztása?

1. soha nem lehet teljesen biztonságosan készíteni

2. éttermekben teljesen biztonságos

3. ha megfelelően kiképzett és levizsgázott szakács készíti, teljesen biztonságos

3. Miről nevezetes Simoneszeki városa?

1. itt tiltották be először a fugut

2. itt halt meg Mitsugoro Bando híres kabukiszínész fugu mérgezésben

3. itt vonták össze a Korea megtámadására a Japán csapatokat

4. Hogy hívjuk Japán 1603-1868 közti korszakát?

1. Meidzsi-restauráció

2. Edo-kor

3. Tokugawa shogunátus

5. Mennyien halnak ma bele a fugu fogyasztásba?

1. tízévente egy-két fő

2. évente több tucatnyian

3. évente egy-két ilyen eset van

6. Mi a fugu?

1. gömbhal

2. tengeri hal

3. lapos hal

7. Egy előkelő étteremben hogyan tárolják a fugut?

1. szigorúan feldolgozva, megtisztítva, fagyasztva

2. jégen

3. élve, akváriumban

8. Miről szól a japán halászok híres éneke?

1. szeretnék fugut enni és nem meghalni

2. szeretnék fugut fogni

3. szeretnék sok fugut fogni és meggazdagodni

9. Ki szabályozza a fugu feldolgozását?

1. a japán Egészségügyi Minisztérium

2. Japánban erre külön törvény van

3. a fugu szakácsok japán szövetsége

10. Lehet-e élelmiszerboltokban kapni a fugut?

1. nem, ez szigorúan tilos

2. feldolgozva kapható a kijelölt élelmiszer boltokban

3. tilos, még a feketepiacon sem lehet kapni

11. Veszélyes-e a fugu szakács élete?

1. igen, a fugu gyakran a bőrön át is képes halálosan mérgezni

2. igen, tradicionálisan a fugu mérgezésnél a szakácsnak öngyilkosságot kell elkövetnie

3. igen, a vizsgán a maga készítette fugu-ból magának is ennie kell

12. Mibe kerül egy átlagos fuguhúsból készült étel?

1. 10.000 jen (20.000Ft)

2. 5.000 jen (10.000Ft)

3. 20.000 jen (50.000Ft)

Szószám: 810      Sebesség:………szó/perc      Teszt eredmény:………%.

A sebesség mérő táblázatot itt találja

A megoldás táblázatot itt találja az 1-14 napra

2. NAP

Miért ilyen ez a könyv?

Ha már itt tart, minden bizonnyal benézett a könyvbe és látta, hogy nem egy átlagos könyv. Hiszen 4 hétre, ezen belül 4x7, azaz 28 napra van felosztva. Ezen belül is mindennap különböző gyakorlatok vannak. Ráadásul még a könyv végén is vannak megoldások és táblázatok.

A gyorsolvasás elsajátítására többféle lehetőség van. Leggyakrabban tanfolyamokon szokták megtanulni, jellemzően 30-40 óra alatt. Ilyenkor a látásszélességet vetített feladatokkal szokták növelni. Jellemzően a tanfolyamokat vezető beosztású embereknek szokták szervezni, és az árakat is az ő pénztárcájukra szabják. Sok országban a gyorsolvasás a vezetőképzés (MBA) része. Nem véletlenül, mert általában egy vezetőnek már égetően szüksége van a gyorsolvasás elsajátítására. Egyébként megjegyzem, az MBA képzés mindenütt a világon legendásan drága.

A gyorsolvasás megtanulásának másik módja, hogy könyvekből tanulunk. Amikor ezt a könyvet írtam, én is azt az utat jártam, amit majd a negyedik hét szövegében elmondok – mert én sem iszom bort, ha vizet prédikálok. Ezért megvettem a nemzetközi piacon lévő szinte minden gyorsolvasás tankönyvet. Ezek jelentős része sajnos használhatatlan. De még a jobb könyvek esetén is komoly kétségeim vannak, hogy valóban meg lehetne tanulni gyorsolvasni ezek segítségével. Ugyanis ennek a készségnek az elsajátítása alapvetően rendszeres gyakorlást igényel, amit egy egyszerű, hagyományos könyv nem képes kisajtolni az olvasókból.

Az internetes tanfolyamok, számítógépes oktatóprogramok a harmadik formája, ahogyan a gyorsolvasást napjainkban tanítják. Ez számítógépes gyakorlatok sora, ahol a látásszélességet növeljük. Ezeknek az ára valahol a könyvek és a tanfolyamok ára között van. A számítógépes gyorsolvasás több előnnyel és több hátránnyal is rendelkezik. Előnye, hogy több gyakorlat sokkal könnyebben elvégezhető a számítógéppel. Hátránya azonban, hogy ha bármit is csinálunk, még mindig jobban és hatékonyabban tud az emberi szem a papírról olvasni, mint számítógépről. A két olvasási technika némileg eltér, és kicsit másként kell papíron olvasni, mint egy képernyőn – mint azt majd a második héten megmutatom.

Ezért lett ez a könyv hibrid könyv: egyesíti a papír alapú oktatás és a számítógépes vagy mobilos gyakorlás előnyeit

Maga ez a könyv egy tanfolyam. Nem úgy kell használni, mint egy hagyományos könyvet, hanem minden nap el kell olvasni az aznapi részt, és el kell végezni az aznapi gyakorlatokat. Én nem is ajánlom, hogy egy napon több napi anyagot végezzen el, bármennyire lelkes is, és bármennyire úgy érzi, hogy most rögtön szüksége lenne erre a fantasztikus új készségre.

Másrészt azt sem ajánlom, hogy több napot kihagyjon. Jó, természetesen néha ki lehet hagyni egy-egy napot, de ebből ne csináljon rendszert! A legjobb, ha szépen minden nap rászánja azt a kb. egy órát, amibe az egész feladatsor elvégzése kerül.

A leghatékonyabb, ha mindig azonos napszakokban szánja rá az időt. Mondjuk reggel vagy este. Fontos, hogy ha lehet, nyugalmas körülmények között gyakoroljon. Csak megjegyzem, hogy a haladó szintű gyorsolvasás egyik kellemes mellékhatása, hogy a legnagyobb lármában, zűrzavarban is remekül tud majd koncentrálni és olvasni. De ide csak a könyv legvégére fog eljutni. Addig még csend és nyugalom kell a gyakorláshoz.

Előre szólok, hogy a gyakorlatok unalmasak. Ha az ember rendszeresen konditerembe jár, hogy formás alakot, lapos hasat és kigyúrt izmokat szerezzen, akkor is elég monoton és fárasztó gyakorlatokat kell végezni. Mint egy jó személyi edző, én is sokat kísérleteztem, hogy a gyakorlatok ne legyenek annyira unalmasak – de csodákat nehéz tenni. Még szerencse, hogy a gyorsolvasás megtanulása sokkal kevesebb munkát kíván, mint egy jó alak elérése a konditeremben. Ráadásul diétázni sem kell hozzá...

Mi van az anyagban? A rendszeres gyakorlatokon kívül:

- első héten a gyorsolvasás alapjaival foglalkozunk,

- második héten már a haladó technikákkal ismerkedhet,

- a harmadik hét az információ kinyerés és feldolgozás módszeréről szól

- a negyedik héten pedig azzal foglalkozunk, hogyan élhetünk legjobban a most megszerzett készséggel.

Mire számítson? Én realista vagyok. Pontosan ismerem a kiábrándító statisztikát, hogy az emberek kétharmada úgy rakja el a megvásárolt könyveket, hogy azokba bele se néz. Még aki belenéz, azok közül is nagyon sokan feladják menet közben.

Én mindenkinek nagyon ajánlom, hogy komolyan határozza el magát és szánja rá ezt a 28 órát, mert a gyorsolvasás csodálatos készség, és sokkal többet jelent – ahogy majd látni is fogja –, mint azt most el tudja képzelni.

Nagyon sokan feladják az első napok után. Ezért javaslom, hogy a napirendjében találjon egy fix időpontot minden nap. Ahogy a régi mondás tartja: Tartsd meg a rendet és a rend megtart téged.

Megfigyelésem szerint nagyon sokan a második hét vége felé adják fel. Furcsa módon pont azért, mert kezdik tapasztalni az első eredményeket, érezhetően elkezdenek gyorsabban és hatékonyabban olvasni – és ilyenkor azt gondolják, ennyi elég is. De ha nem csinálja végig, egyrészt nagyon könnyen visszaeshet, másrészt nem juthat el ahhoz a sebességhez, hatékonysághoz, amit el sem tudott volna képzelni korábban.

Ezért a tanácsom mindenkinek: vágjanak bele, csinálják rendszeresen és fejezzék be. Megéri!

Látásszélesség növelő gyakorlat

Olvasó gyakorlat - Hunyadi Mátyás fiatalkora

1442. tavaszán Hunyadi János vajda Erdélyben tartózkodott, május 28-án például Szászhermányból keltezett egy levelet. A jelek szerint vele volt felesége, Horogszegi Szilágyi Erzsébet is, aki kilenc hónappal később, 1443. február 23-án Kolozsvárott megszülte második fiát, Mátyást. A kisgyermek neveléséről elsősorban anyja gondoskodott, mivel apját a politika és a háborúk foglalták le. Szilágyi Erzsébet a politikában – kivéve a férje halála és a fia királlyá választása közti időszakot – alig vett részt, viszont a hatalmas Hunyadi-birtokok gazdálkodását személyesen irányította.

A felcseperedő Mátyás neveltetésében Hunyadi János már aktívan részt vett. Az ország egyik legfőbb méltóságaként az átlagos nemesi nevelésnél és saját szerény képzettségénél jóval többet nyújtott fiának. A korabeli magas gyermekhalandóság körülményei között arra is gondolnia kellett, hogy László fia halála esetén Mátyásra hárulhat a család irányításának és további felemelésének terhe. Hunyadi János külföldi útjain megfigyelhette a művelt nagyúri családok életét, és láthatóan ennek megfelelő igazi korabeli ismereteket akart adni fiainak, azaz a katonáskodás mellett nyelvtudást, valamint az akkori általános műveltség alapjait is elsajátították.

A katonai kiképzését bizonyára apja is felügyelte; a későbbi feljegyzések szerint Mátyás korán jártasságot szerzett a korabeli hadművészetekben, fizikailag is jól szerepelt és képes volt akár egy folyót is átúszni. Első tanítója Szánoki Gergely lengyel humanista lehetett, aki I. Ulászló magyar király nevelőjeként került Magyarhonba. A király halála után, 1444-ben vette át a Hunyadi fiúk, illetve akkor még csak László tanítását. Azonban már 1451-ben, Mátyás nyolc éves korában elhagyta az országot, mert ilyvói érsek lett. Széles körben feltételezik, hogy Vitéz János, Hunyadi fő tanácsadóinak egyike is Mátyás nevelője lehetett, de a püspök egyházi és politikai feladatai valószínűtlenné teszik tényleges nevelői szerepét.

Mátyás humanista nevelőitől mindenesetre a korban szokatlanul széles körű ismereteket szerzett, többek között az egyház- és államjog, művészetek területén. Kitűnően megtanult latinul, beszélt németül, csehül vagy valamely szláv nyelven, valószínűleg románul is.

A kor arisztokratái, nemesei közül szintén kirívó módon szeretett olvasni, főként klasszikus latin szerzőket, ezeken belül is a hadtudományi munkákat. Latinul olvasott Nagy Sándor bátorságáról, Hannibál ravaszságáról szóló elbeszéléseket. Műveltsége lehetővé tette, hogy király korában olasz humanistákkal is tudós beszélgetéseket folytathasson. Gyakorlatilag gyermekkorában alapozta meg tudását, hiszen még nem töltötte be tizenötödik évét, amikor királlyá választották, ezután pedig aktívan részt vett az uralkodás nehéz feladataiban, ezért rendszeres tanulásra már nemigen juthatott ideje.

A későbbi király még 12 éves sem volt, amikor a kor szokásainak megfelelően apja már menyasszonyt szerzett számára. Hunyadi János és Cillei Ulrik megegyeztek, hogy Mátyás feleségül veszi majd az akkor 10 éves Cillei Erzsébetet, a hatalmas Cillei-vagyon egyedüli várományosát. A tervezett házasság előnyös rokoni-politikai kapcsolatokkal is kecsegtetett. Cillei Garai László nádor unokaöccse, Brankovics György szerb despota veje volt. A kor szokásainak megfelelően Erzsébet a jövendőbelije családjához költözött, míg Mátyás a királyi udvarba került, gyakorlatilag túszként. Az esküvőre végül Cillei Erzsébet halála miatt nem kerülhetett sor.

Hunyadi János 1456-os halála után László állt az ország akkor legnagyobb hatalmú családja, a Hunyadi-család élére és azonnal súlyos konfliktusba keveredett V. László királlyal és az ellenlábas főúri családokkal. A vitában Hunyadi László híveivel hatalmába kerítette és meggyilkolta Cillei Ulrikot, majd megeskette a királyt, hogy emiatt nem fog bosszút állni. Néhány hónap múlva azonban a király, Garai László és Újlaki Miklós főurak és híveik segítségével csapdát állítottak a Hunyadi testvéreknek. Rávették Lászlót, hívja 14 éves öccsét a fővárosba. Bár apjuk annak idején meghagyta fiainak, hogy együtt soha se tartózkodjanak a király udvarában, és az utazást Szilágyi Erzsébet is ellenezte, Mátyás engedelmeskedett bátyjának. A király 1457. március 14-én letartóztatta a két Hunyadi fivért és a híveiket. Március 16-án kivégezték Hunyadi Lászlót, Mátyást pedig a király előbb bécsi, majd prágai udvarába vitte fogolyként.

A 14 éves Mátyás tíz hónapot töltött külföldi fogságban. A Hunyadi család elleni támadás során azonban az összeesküvők nem vették figyelembe azt, hogy ellenfeleik vagyona és kipróbált hadereje érintetlen maradt. Szilágyi Mihály és Szilágyi Erzsébet megszervezték az ellenállást és csaknem egész Erdélyt elfoglalták, annak ellenére, hogy Mátyás túsz volt a király kezében. 1457 vége felé patthelyzet állt elő és fegyverszünetet lehetett kötni. A 17 éves V. László azonban 1457. november 23-án váratlanul elhunyt Prágában, valószínűleg leukémiában.

Szószám: 660      Idő:………..            Sebesség:………

A sebesség mérő táblázatot itt találja

Teszt – Hunyadi Mátyás fiatalkora

1. Mikor született Hunyadi Mátyás?

1. 1443. február 23-án jégtörő Mátyás napjának előestéjén

2. 1443. január elsején

3. 1443. május 28-án

2. Ki volt Mátyás anyja:

1. Szilágyi Erzsébet

2. Cillei Erzsébet

3. Barankovics Erzsébet

3. Ki volt Hunyadi László?

1. Mátyás nagybátyja

2. Mátyás bátyja

3. Mátyás öccse

4. Fizikailag milyen volt Mátyás fiatal korában?

1. vézna gyenge, mindig csak a könyveket bújta

2. átlagos

3. fizikailag is jól teljesített

5. Ki volt Mátyás első tanítója?

1. Szánoki Gergely

2. Vitéz János

3. Csezmiczei János

6. Milyen idegen nyelveken tudott Mátyás?

1. latin, német, cseh, román

2. latin, görög, héber, román

3. olasz, latin, német, cseh

7. Mik voltak a fiatal Mátyás kedvenc olvasmányai?

1. latin hadtudományi munkák

2. a Dekameron olaszul

3. az olasz humanisták írásai

8. Hány éves volt Mátyás, amikor eljegyezték?

1. 12 éves

2. 10 éves

3. 18 éves

9. Ki lett Mátyás első menyasszonya?

1. Cillei Erzsébet

2. Szilágyi Erzsébet

3. Garai Mária

10. Mi lett Mátyás első menyasszonyával?

1. fiatalon meghalt betegségben

2. Mátyás fogsága idején máshoz adták feleségül

3. merénylet során leszúrták

11. Hol tartották fogva Mátyást?

1. Nagyváradon és Bécsben

2. Kolozsváron és Budán

3. Bécsben és Prágában

12. Hány évesen halt meg V. László?

1. 27

2. 17

3. 37

Szószám: 660      Sebesség:………szó/perc      Teszt eredmény:………%.

A sebesség mérő táblázatot itt találja

A megoldás táblázatot itt találja az 1-14 napra

3. NAP

Hogyan olvasunk?

Egyiptomi specialitás a forgó táncosok. Szinte minden esti show elmaradhatatlan kelléke, ahogy bő szoknyájukban, egy helyben forognak, forognak és forognak – és nem szédülnek el. Ennek trükkje, hogy kiválasztanak egy távoli pontot és minden fordulatnál arra fixálják a szemüket. Közben, amikor forognak, végig söpörnek a szemükkel. Így igazából átverik az agyukat: elhitetik vele, hogy állnak, mert mindig ugyanazt látják, így nem szédülnek el.

Ha leülünk egy olvasó emberrel szemben, akkor jól megfigyelhetjük, hogyan működik a szeme. Egymás után megáll egy pillanatra, lefényképezi a könyv egy részét, majd tovább ugrik, ismét megáll, fényképez, és így tovább. A szem ugyan nem képes ugrás közben látni, ehhez meg kell állnia. Ki is próbálhatja: nézzen fel és gyorsan, mozgassa a szemét oldalra, ilyenkor csak elmosódott foltokat fog látni. Ahhoz, hogy valamit élesen lásson, meg kell állnia rajta a szemének.

Mennyi idő kell a szemnek, hogy megálljon, és egy-egy képet lásson? Ha a tárgy fix, és már oda fókuszál, akkor nagyon kevés idő is elég. A portál látásszélesség növelő gyakorlatainál 1/50 másodpercre villan fel a szöveg és ez elég a felismeréshez. Mozgásnál más a helyzet. A filmeknél, TV-műsoroknál 25 képet vetítenek másodpercenként. Ezeket a képeket - ilyen sebességgel változtatva - az agy már folyamatos mozgásként fogja fel.

Ezek alapján, az olvasás során a szem kb. 1/10 másodpercig áll a szöveg felett, majd tovább mozdul 1-2 tizedmásodperc alatt. A gyakorlatban másodpercenként 3-4 ilyen mozgás-megállás ciklus zajlik le.

Ezek alapján látható, ha gyorsítani akarjuk ezt a folyamatot, akkor több dolgot is tehetünk. A legfontosabb, hogy a látásszélességet növeljük, mert ha másodpercenként hármat ugrik a szemünk, de egy-egy rápillantásra 10 helyett 40 karaktert olvasunk el, akkor automatikusan négyszeresére nő az olvasási sebességünk. Ehhez még hozzájárulhat, hogy ha szoktatjuk a szemünket a ritmikus, gyorsabb mozgáshoz.

Próbáljuk megfigyelni magunkat: nekünk mekkorákat ugrik a szemünk az olvasás során? Ezt legegyszerűbben úgy tehetjük meg, hogy megszámoljuk, hány ugrással megyünk végig egy-egy soron és számoljuk meg a karaktereket egy sorban. Így elosztva megkapjuk, hány karaktert tudunk egy ránézésre elolvasni.

A gyakorlatban ezt az olvasási folyamatot sok minden befolyásolja. Ha nem ismerünk egy szót, automatikusan leállunk egy időre. Ezért ilyenkor nagyon lassul az olvasás. Ezért például, ha egy idegen nyelven olvasunk – még, ha elég jól tudjuk is a nyelvet – jelentősen lassabb a sebességünk.

A legjelentősebb lassító tényező, ha elveszítjük a figyelmünket és ezért visszatérünk az egyszer már olvasott szöveghez – ezt hívják szakszóval regressziónak. Ezzel a problémával csak a figyelem fokozásával birkózhatunk meg.